LV Eiropas Savienības Oficiālais Vēstnesis L 13/24

KOMISIJAS REGULA (ES) 2018/75

(2018. gada 17. janvāris),

ar ko attiecībā uz mikrokristāliskās celulozes (E 460(i)) specifikāciju groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 14. pantu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,

tā kā:

(1) Komisijas Regulā (ES) Nr. 231/2012 (3) noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.

(2) Minētās specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.

(3) 2016. gada 8. februārī tika iesniegts pieteikums uz grozījumiem specifikācijā, kas attiecas uz pārtikas piedevu mikrokristālisko celulozi (E 460(i)). Pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.

(4) Pašreizējā specifikācijā attiecībā uz pārtikas piedevas mikrokristāliskās celulozes (E 460(i)) šķīdību ir noteikts: “Nešķīst ūdenī, etanolā, ēterī un atšķaidītās minerālskābēs. Nedaudz šķīst nātrija hidroksīda šķīdumā.”

(5) Pieteikuma iesniedzējs lūdz aprakstu par šīs pārtikas piedevas šķīdību grozīt, formulējot to šādi: “Nešķīst ūdenī, etanolā, ēterī un atšķaidītās minerālskābēs. Praktiski nešķīst vai nešķīst nātrija hidroksīda šķīdumā.”

(6) 2017. gada 24. janvāra atzinumā (4) Eiropas Pārtikas nekaitīguma iestāde (“Iestāde”) secināja, ka pieteikuma iesniedzēja ierosinātais specifikācijas grozījums attiecībā uz mikrokristāliskās celulozes (E 460(i)) šķīdību nerada bažas par drošumu. Tomēr Iestāde ieteica ES specifikācijā norādīt šķīdības testā izmantojamā nātrija hidroksīda šķīduma koncentrāciju.

(7) Tādēļ aprakstu par pārtikas piedevas mikrokristāliskās celulozes (E 460(i)) šķīdību nātrija hidroksīda šķīdumā (koncentrācija: 50 g NaOH/L) ir lietderīgi grozīt, lai tajā būtu formulējums “praktiski nešķīst vai nešķīst”.

(8) Tādēļ Regula (ES) Nr. 231/2012 būtu attiecīgi jāgroza.

(9) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (ES) Nr. 231/2012 pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs.

Briselē, 2018. gada 17. janvārī Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) OV L 354, 31.12.2008., 1. lpp.

(3) Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).

(4) EFSA ANS grupa (EFSA ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem), 2017. gads. Safety of the proposed amendment of the specifications for microcrystalline cellulose (E 460(i)) as a food additive. EFSA Journal 2017; 15(2):4699, 7 lpp. doi:10.2903/j.efsa.2017.4699.